Luister: Help! My kinders bly in mekaar se harehttps://rak2.spens.co.za/radio/2016/hettie-brittz-2016-01-26.mp3 Konflik tussen kinders is normaal tot vermydingsgedrag opgemerk word. Foto: brandpointcontent.com Hoewel alewige konflik tussen jou kinders normaal is, is dit belangrik vir ouers om te weet hoe om die konflik te hanteer en wanneer dit te ver gaan, sê Hettie Brittz van Immergroen Ouerskap. Hettie sê dié konflik is gewoonlik oor ouderdoms- of fasegapings tussen die kinders. Sy sê dit is ook belangrik om te onthou dat kinders nie dieselfde is nie. “As jy byvoorbeeld ŉ vierjarige en ŉ 14-jarige ŉ slaapkamer laat deel, soek jy bloot moeilikheid. Konflik is normaal tussen kinders wanneer daar ouderdoms- en faseverskille is omdat hulle doelwitte uiteenlopend is.” Ouers moet egter besef dit is nodig om briek aan te draai wanneer kinders nie meer in dieselfde vertrek wil wees of die konflik self oplos nie. “Konflik raak abnormaal wanneer kinders mekaar begin vermy, of glad nie met mekaar iets te doen wil hê nie. Hulle wil byvoorbeeld aan niks deelneem waaraan die ander kind deelneem nie. Dit is vermydingsgedrag wat ŉ rooi vlag is vir ouers.” Volgens Hettie is tieners nie noodwendig moedswillig moeilik nie. “Ek het ŉ boek gelees wat sê tieners kry ŉ mislukheidshormoon wanneer hulle 13 jaar oud word. Ons moet egter nie te veel ruimte laat vir nukke en grille nie, want hulle moet beter gedrag toon met elke jaar wat hulle ouer word.” Sy sê die eise wat aan tieners gestel word, het dikwels ŉ groot invloed op hulle gedrag. “Vir sommige tieners is dit nie die feit dat hulle tieners is nie, maar die taak van tiener-wees wat hulle onderkry.” Luister na die volledige podsending. Besoek ook Hettie se webwerf Immergroen Ouerskap.